អូបាម៉ា៖ អូសាម៉ា​ប៊ីន​ឡាដិន​ស្លាប់​ហើយ
មេដឹកនាំ​ភេរវជន​រូប​នេះ​​បាន​លាក់​ខ្លួន​នៅ​ក្នុង​បរិវេណ​មួយ​ក្នុង​ក្រុង​អាបុតតាបាដ​ (Abbottabad)​ នៃ​ប្រទេស​ប៉ាគីស្ថាន។
លោកប្រធានាធិបតី បារ៉ាក់ អូបាម៉ា (Barack Obama)បានប្រកាសថា អូសាម៉ាប៊ីនឡាដិន (Osama bin Laden) ដែលជាស្ថាបនិកបណ្តាញភេរវកម្មអាល់ខៃដា (Al Qaeda) នោះស្លាប់ហើយ។ នៅ២៥នាទីមុនពាក់កណ្តាលអាធ្រាត្រនៅរាត្រីថ្ងៃអាទិត្យទី១ខែឧសភានេះ លោកប្រធានាធិបតី បារ៉ាក់ អូបាម៉ា បានប្រកាសព័ត៌មានដែលពលរដ្ឋអាមេរិកបានរង់ចាំស្តាប់អស់ពេលជិត១០ឆ្នាំកន្លងមកនេះ។ «ខ្ញុំអាចប្រកាសប្រាប់ពលរដ្ឋអាមេរិក និងពិភពលោកទាំងមូលថា សហរដ្ឋអាមេរិក បានបើកប្រតិបត្តិការមួយ ដែលបានសម្លាប់ អូសាម៉ាប៊ីនឡាដិន ដែលជាមេដឹកនាំក្រុមអាល់ខៃដា និងជាភេរជនមួយរូបដែលទទួលខុសត្រូវចំពោះការសម្លាប់ បុរស ស្រ្តី និង កុមារស្លូតត្រង់រាប់ពាន់នាក់»។ អូសាម៉ាប៊ីនឡាដិន ជាភេរវជនម្នាក់ដែលពិភពលោកចង់ចាប់ខ្លួនបំផុត តាំងពីមនុស្សប្រមាណជាង៣.០០០នាក់ត្រូវបានសម្លាប់ នៅក្នុងការវាយប្រហារមួយចំនួនដោយក្រុមអាល់ខៃដាទៅលើសហរដ្ឋអាមេរិកនៅថ្ងៃទី១១ខែកញ្ញាឆ្នាំ២០០១។ លោកអូបាម៉ា បានមានប្រសាសន៍ថា លោកត្រូវបានគេផ្តល់ព័ត៌មានកាលពីខែសីហាមុនអំពីការណ៍ដែលអាចនាំទៅរកឃើញទីតាំងរបស់អូសាម៉ាប៊ីនឡាដិន។ លោកមានប្រសាសន៍ថា មេដឹកនាំភេរវជនរូបនេះ បានលាក់ខ្លួននៅក្នុងបរិវេណមួយក្នុងក្រុងអាបុតតាបាដ (Abbottabad) នៃប្រទេសប៉ាគីស្ថាន។ លោកប្រធានាធិបតីបានមានប្រសាសន៍ថា លោកបានចេញបញ្ជាបេសកកម្មមួយកាលពីសប្តាហ៍មុន ដែលមានឈ្មោះថា «ចាប់ខ្លួន អូសាម៉ាប៊ីនឡាដិន ហើយនាំខ្លួនគាត់មកតុលាការ»។ លោកអូបាម៉ា បានមានប្រសាសន៍ថា នៅថ្ងៃអាទិត្យ កងកម្លាំងអាមេរិកមួយក្រុមតូច បានបើកប្រតិបត្តិការទៅលើបរិវេណនោះ។ «ក្រោយពីការបាញ់ប្រយុទ្ធ ពួកគេបានសម្លាប់ អូសាម៉ាប៊ីនឡាដិន ហើយរក្សាទុកសាកសពរបស់គាត់»។ លោកប្រធានាធិបតីទទួលស្គាល់ថា ក្រុមអាល់ខៃដា នឹងបន្តការវាយប្រហារប្រឆាំងនឹងសហរដ្ឋអាមេរិក ហើយព្រមានថា ពលរដ្ឋអាមេរិកត្រូវរក្សាការប្រុងប្រយ័ត្ន។ «ខ្ញុំបានបញ្ជាក់យ៉ាងច្បាស់ ដូចដែលលោកប្រធានាធិបតី ប៊ូស (Bush) បាននិយាយតែបន្តិចក្រោយពីព្រឹត្តការណ៍ថ្ងៃទី១១ខែកញ្ញានោះដែរថា សង្គ្រាមរបស់យើង គឺមិនមែនប្រឆាំងនឹងអ៊ិស្លាមនោះទេ ពីព្រោះ ប៊ីនឡាដិន មិនមែនជាមេដឹកនាំសាសនាអ៊ិស្លាមទេ។ គាត់ជាមេឃាតករសម្លាប់រង្គាលជនមូស្លីម។ ជាក់ស្តែង ក្រុមអាល់ខៃដា បានសម្លាប់អ្នកកាន់សាសនាអ៊ិស្លាមជាច្រើននាក់នៅក្នុងប្រទេសជាច្រើន ដោយរួមទាំងប្រទេសយើងផងដែរ»។ លោកអូបាម៉ា បានមានប្រសាសន៍ថា កិច្ចសហប្រតិបត្តិការជាមួយប៉ាគីស្ថាន ដើម្បីប្រយុទ្ធប្រឆាំងនឹងអំពើភេរវកម្ម បានជួយកងកម្លាំងសហរដ្ឋអាមេរិកក្នុងការរកឃើញ អូសាម៉ាប៊ីនឡាដិន។ លោកអូបាម៉ាបានមានប្រសាសន៍ថា លោកបានទូរស័ព្ទទៅប្រធានាធិបតីប៉ាគីស្ថាន លោក អាសីហ្វ អាលី ហ្សាដារី (Asif Ali Zardari) ដើម្បីជូនដំណឹងលោកអំពីការស្លាប់របស់ ប៊ីនឡាដិន។ លោកប្រធានាធិបតី អូបាម៉ា បានមានប្រសាសន៍ថា ក្រុមមន្រ្តីប៉ាគីស្ថាន បានយល់ស្របថា ការណ៍នេះជា «ថ្ងៃដ៏ល្អ និងជាថ្ងៃប្រវត្តិសាស្រ្ត» សម្រាប់ប្រទេសជាតិទាំងពីរ។ លោកអូបាម៉ា ក៏បានទូរស័ព្ទទៅអតីតប្រធានាធិបតី ចច ដាប់ប៊េលយូ ប៊ូស (George W. Bush) ផងដែរ ដែលលោកជាប្រធានាធិបតីក្នុងពេលកើតមានព្រឹត្តិការណ៍ថ្ងៃទី១១ខែកញ្ញា និងដែលបានចាប់ផ្តើមសង្គ្រាមអាមេរិកប្រឆាំងនឹងភេរវកម្ម។ ក្នុងសេចក្តីថ្លែងការណ៍ជាលាយលក្ខណ៍អក្សរមួយ លោកប្រធានាធិបតី ប៊ូស បានហៅការសម្លាប់របស់ ប៊ីនឡាដិន ថាជា «ស្នាដៃដ៏ធំសម្បើមមួយ» និងជា «ជ័យជម្នះរបស់អាមេរិក»។ លោកបានមានប្រសាសន៍ថា «ទោះជាត្រូវចំណាយពេលយូរប៉ុណ្ណាក៏ដោយ យុត្តិធម៌នឹងត្រូវតែសម្រេចឲ្យបាន»។ អូសាម៉ាប៊ីនឡាដិន បានកើតនៅថ្ងៃទី១០ខែមិនាឆ្នាំ១៩៥៧ ក្នុងគ្រួសារដែលមានទ្រព្យសម្បត្តិស្តុកស្តម្ភមួយនៅប្រទេសអារ៉ាប់ ប៊ីសេអូឌីត៕ ប្រែសម្រួលដោយ លី ម៉ូរីវ៉ាន់